Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 1341/13/3306	Považská Bystrica, 23.5.2014
EEČ : 2-26-87-2014

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Popis skutku
dňa 03.11.2013 okolo 15.30 h prišiel pešo k drevenej neuzamknutej chatke bez popisného čísla, nachádzajúcej sa v katastri obce XXXXX, okr. Púchov na svahu Javorina na konci lyžiarskeho vleku, vošiel do chatky, kde vysypal na zem obsah odpadkového koša nachádzajúceho sa v chatke, vysypané odpadky obmotal v chatke nájdeným toaletným papierom a následne uvedené veci zapálil prineseným zapaľovačom, chvíľu zostal v chatke a keď oheň začal horieť, odišiel z mieste činu  domov, čím úplným zhorením chatky spoločnosti SKI XXXXX s.r.o., Obecný úrad XXXXX 242, IČO: 36 331 589, spôsobil škodu vo výške 1.520 Eur   

lebo obvinený nebol v čase činu pre nepríčetnosť trestne zodpovedný

Odôvodnenie:
	Poverený príslušník Okresného riaditeľstva PZ Považská Bystrica, Obvodného oddelenia PZ Púchov, uznesením ČVS: ORP-1046/PU-PB-2013 zo dňa 04.11.2013 začal podľa § 199 ods. 1 Tr. por. trestné stíhanie pre prečin poškodzovania cudzej veci podľa § 245 ods. 1, 2 písm. a/ Tr. zák. a následne uznesením ČVS: ORP-1046/PU-PB-2013 zo dňa 05.02.2014 podľa § 206 ods. 1 Tr. por. vzniesol obvinenie XXXXX za prečin poškodzovania cudzej veci podľa § 245 ods. 1 Tr. zák. na tom skutkovom základe, ako je uvedené vo výrokovej časti tohto uznesenia. 

V priebehu skráteného vyšetrovania bola odborným vyjadrením znaleckej organizácie JHS s.r.o., Martin, výška spôsobenej škody ustálená na celkovú výšku 1.520 Eur.

 Po skončení skráteného vyšetrovania poverený príslušník PZ predložil spis prokurátorovi s návrhom na zastavenie trestného stíhania podľa § 215 ods. 1 písm. e/ Tr. por.

	Preskúmala som na vec sa vzťahujúci spisový materiál a zistila som, že návrh povereného príslušníka PZ je dôvodný.

	V priebehu skráteného vyšetrovania, v rámci dokazovania, boli vypočutí pošk. XXXXX, svedok XXXXX, svedok XXXXX, boli zabezpečené listinné dôkazy, najmä lekárske správy,  znalecký posudok z odboru zdravotníctva a farmácie, odvetvia psychiatria, znalecký posudok z odboru kriminalistiky, odvetvia kriminalistickej požiarnej chémie, odborné vyjadrenie k výške škody, zápisnica o obhliadke miesta činu s fotodokumentáciou, odborný posudok Okresného riaditeľstva Hasičského a záchranného zboru XXXXX, výpis z ústrednej evidencie priestupkov, odpis registra trestov a iné.
	
	V priebehu skráteného vyšetrovania sudca pre prípravné konanie Okresného súdu Považská Bystrica pod sp. zn. 0Tp/305/2014 dňa 21.03.2014 vydal príkaz na vyšetrenie duševného stavu obv. XXXXX, na základe ktorého boli do trestného konania pribratí znalci z odboru zdravotníctva a farmácie, odvetvia psychiatrie, za účelom vyšetrenia duševného stavu obv. XXXXX.

	Znalci z odboru zdravotníctva a farmácie, odvetvia psychiatrie - XXXXX a XXXXX, v záveroch znaleckého posudku č. 9/2014 a               č. 18/2014 uviedli, že u obv. XXXXX znaleckým psychiatrickým vyšetrovaním zistili, že tento v čase spáchania prečinu a aj v súčasnosti trpí duševnou chorobou - Bipolárnou afektívnou poruchou - manickou epizódou s psychotickými príznakmi. V čase skutku konal v dôsledku duševnej choroby v stave manickej psychózy iracionálne, strácal kontakt s realitou a v situácii sa orientoval paticky (chorobne). V čase páchania skutku nevedel obv. XXXXX rozpoznať nebezpečenstvo svojho konania pre spoločnosť a nevedel ovládať svoje konanie. V dôsledku tejto duševnej choroby jeho rozpoznávacie a ovládacie schopnosti v čase spáchania prečinu boli v plnom rozsahu vymiznuté. Znalci taktiež doporučili obv. XXXXX uložiť ochranné psychiatrické liečenie v ústavnej forme. 

	Podľa § 23 Tr. zák., kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Nedostatok rozpoznávacej a ovládacej schopnosti nemusí byť daný súčasne. Stačí, ak u páchateľa chýba iba jedna z týchto schopností.

S prihliadnutím k záverom znaleckého posudku o vyšetrení duševného stavu obv. XXXXX je zrejmé, že obvinený pre duševnú poruchu prítomnú v čase spáchania činu inak trestného nemohol rozpoznať protiprávnosť tohto činu, teda u neho absentovala rozpoznávacia schopnosť a tiež nemohol ovládať svoje konanie, teda u neho absentovala aj ovládacia schopnosť. Obvinený XXXXX preto nebol v čase spáchania činu pre nepríčetnosť trestne zodpovedný.

Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	Vzhľadom k tomu, že obv. XXXXX v zmysle záverov znaleckého posudku nemohol pre svoju duševnú poruchu rozpoznať protiprávnosť svojho konania  a nebol schopný svoje konanie ani ovládať, musí byť s prihliadnutím k citovanému ustanoveniu § 215 ods. 1 písm. e/ Tr. por. trestné stíhanie zastavené pre nepríčetnosť obv. XXXXX.

	S poukazom na tieto skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Lenka Danihlíková
prokurátorka